62022CC0538
ΠΡΟΤΑΣΕΙΣ ΤΗΣ ΓΕΝΙΚΗΣ ΕΙΣΑΓΓΕΛΕΑ
JULIANE KOKOTT
της 30ής Νοεμβρίου 2023 (
1
)
Υπόθεση C‑538/22
SB
κατά
Agrárminiszter
[αίτηση του Fővárosi Törvényszék (δικαστηρίου περιφέρειας Βουδαπέστης, Ουγγαρία) για την έκδοση προδικαστικής αποφάσεως]
«Προδικαστική παραπομπή – Γεωργία – Κοινή γεωργική πολιτική – Κανονισμός (ΕΕ) 1307/2013 – Άρθρο 52 – Κατ’ εξουσιοδότηση κανονισμός (ΕΕ) 639/2014 – Άρθρο 53, παράγραφος 1 – Όροι επιλεξιμότητας για τα μέτρα συνδεδεμένης στήριξης – Περιθώριο εκτιμήσεως του κράτους μέλους – Κατ’ εξουσιοδότηση κανονισμός (ΕΕ) 640/2014 – Άρθρο 2, παράγραφος 1, δεύτερο εδάφιο, σημεία 13 και 15 – Προαιρετική συνδεδεμένη στήριξη βάσει αιτήσεων ενίσχυσης στο πλαίσιο καθεστώτων ενισχύσεων για ζώα – Αίτηση ενίσχυσης για ζώα – Άρθρα 30 και 31 – Υπολογισμός των ενισχύσεων – Διοικητικές κυρώσεις – Εκτελεστικός κανονισμός (ΕΕ) 809/2014 – Άρθρο 15, παράγραφος 3 – Εκ των υστέρων τροποποίηση της αίτησης ενίσχυσης – Δεν επιτρέπεται – Εθνική κανονιστική ρύθμιση σχετικά με την τήρηση ποσοστού γεννήσεων για τις θηλάζουσες αγελάδες – Απόρριψη της αιτήσεως για τη χορήγηση της συνδεδεμένης στήριξης στο σύνολό της σε περίπτωση μη επίτευξης του ποσοστού γεννήσεων»
I. Εισαγωγή
1.
Η υπό κρίση αίτηση προδικαστικής αποφάσεως αφορά προσφυγή που εκκρεμεί ενώπιον του Fővárosi Törvényszék (δικαστηρίου περιφέρειας Βουδαπέστης, Ουγγαρία), την οποία άσκησε ο γεωργός SB (στο εξής: προσφεύγων) κατά της άρνησης του Agrárminiszter (Υπουργού Γεωργίας, Ουγγαρία) να του χορηγήσει τη λεγόμενη συνδεδεμένη προαιρετική στήριξη (
2
) ή ενίσχυση για τις θηλάζουσες αγελάδες. Συγκεκριμένα, κατά το έτος υποβολής της αίτησης δεν είχε επιτευχθεί το απαιτούμενο από τον νόμο ποσοστό αναπαραγωγής –το λεγόμενο «ποσοστό γεννήσεων»– αναφορικά με τον αριθμό των δηλωθέντων ζώων.
2.
Με τα υποβληθέντα προδικαστικά ερωτήματα το αιτούν δικαστήριο ζητεί, κατ’ ουσίαν, να εξακριβωθεί αν είναι επιτρεπτή η άρνηση χορήγησης της ενίσχυσης στο σύνολό της ή εάν η ενίσχυση αυτή πρέπει να μειωθεί αναλογικά, σε συνάρτηση με τον αριθμό των ζώων που πληρούν το απαιτούμενο ποσοστό γεννήσεων.
3.
Για να δοθεί απάντηση στο πρώτο προδικαστικό ερώτημα, πρέπει να γίνει διάκριση μεταξύ των όρων για τη χορήγηση της ενίσχυσης, για τον καθορισμό των οποίων τα κράτη μέλη έχουν περιθώριο εκτιμήσεως, και των εννόμων συνεπειών που προκύπτουν από την ενδεχόμενη μη τήρηση των όρων αυτών. Σε περίπτωση που δεν πληρούνται οι όροι για τη χορήγηση της ενίσχυσης, δεν υφίσταται δικαίωμα για ενίσχυση. Επομένως, ο επανυπολογισμός ή η αναλογική μείωση της ενίσχυσης δεν θα ήταν, εν τοιαύτη περιπτώσει, ούτως ή άλλως εφικτός.
II. Το νομικό πλαίσιο
Α.
Το δίκαιο της Ένωσης
1. Ο κανονισμός (ΕΕ) 1306/2013
4.
Το άρθρο 63 του κανονισμού (ΕΕ) 1306/2013 (
3
) προβλέπει υπό τον τίτλο «Αχρεωστήτως καταβληθέντα ποσά και διοικητικές κυρώσεις», μεταξύ άλλων, τα εξής:
«1.   Εάν διαπιστωθεί ότι ο δικαιούχος δεν συμμορφώνεται με τα κριτήρια επιλεξιμότητας, τις δεσμεύσεις ή άλλες υποχρεώσεις που αφορούν τους όρους χορήγησης της ενίσχυσης ή της στήριξης που προβλέπονται στην τομεακή γεωργική νομοθεσία, η ενίσχυση δεν καταβάλλεται ή ανακαλείται εν όλω ή εν μέρει, και, κατά περίπτωση, δεν χορηγούνται ή ανακαλούνται τα αντίστοιχα δικαιώματα ενίσχυσης που αναφέρονται στο άρθρο 21 του κανονισμού (ΕΕ) αριθ. 1307/2013.
[…]»
2. Ο κανονισμός (ΕΕ) 1307/2013
5.
Οι «Γενικοί κανόνες» που περιλαμβάνονται στο άρθρο 52 του κανονισμού (ΕΕ) 1307/2013 (
4
) του κεφαλαίου 1, το οποίο φέρει τον τίτλο «Προαιρετική συνδεδεμένη στήριξη», προβλέπουν, μεταξύ άλλων, τα εξής:
«1.   Τα κράτη μέλη μπορούν να χορηγούν συνδεδεμένη στήριξη σε γεωργούς σύμφωνα με τους όρους του παρόντος κεφαλαίου […].
[…]
6.   Η συνδεδεμένη στήριξη είναι ένα καθεστώς περιορισμού της παραγωγής που λαμβάνει τη μορφή ετήσιας ενίσχυσης βάσει καθορισμένων εκτάσεων και αποδόσεων ή καθορισμένου αριθμού ζώων και τηρεί τα ανώτατα δημοσιονομικά όρια που καθορίζονται από τα κράτη μέλη για κάθε μέτρο και κοινοποιούνται στην Επιτροπή.
[…]»
3. Ο κατ’ εξουσιοδότηση κανονισμός (ΕΕ) 639/2014
6.
Το άρθρο 53, παράγραφος 1, του κατ’ εξουσιοδότηση κανονισμού (ΕΕ) 639/2014 (
5
), το οποίο φέρει τον τίτλο «Όροι χορήγησης της στήριξης», έχει ως εξής:
«Τα κράτη μέλη καθορίζουν τα κριτήρια επιλεξιμότητας για τα μέτρα συνδεδεμένης στήριξης, σύμφωνα με το πλαίσιο που ορίζεται στον κανονισμό (ΕΕ) αριθ. 1307/2013 και τους όρους που αναφέρονται στον παρόντα κανονισμό.»
4. Ο κατ’ εξουσιοδότηση κανονισμός (ΕΕ) 640/2014
7.
Οι αιτιολογικές σκέψεις 28 και 31 του κατ’ εξουσιοδότηση κανονισμού (ΕΕ) 640/2014 (
6
) διαλαμβάνουν, μεταξύ άλλων, τα εξής:
«(28)
Όσον αφορά τις αιτήσεις ενίσχυσης στο πλαίσιο καθεστώτων ενίσχυσης για ζώα ή τις αιτήσεις πληρωμής στο πλαίσιο μέτρων στήριξης που αφορούν ζώα, οι μη συμμορφώσεις συνεπάγονται την άρση της επιλεξιμότητας των σχετικών ζώων. Πρέπει να προβλέπονται μειώσεις από το πρώτο ζώο σε σχέση με το οποίο διαπιστώνεται μη συμμόρφωση αλλά, ανεξάρτητα από το ύψος της μείωσης, πρέπει να επιβάλλονται πιο επιεικείς κυρώσεις στις περιπτώσεις μη συμμόρφωσης που αφορούν τρία ή λιγότερα ζώα. Σε όλες τις άλλες περιπτώσεις, η αυστηρότητα της διοικητικής κύρωσης πρέπει να εξαρτάται από το ποσοστό των ζώων σε σχέση με τα οποία διαπιστώνεται μη συμμόρφωση.
[…]
(31)
Πρέπει να προβλέπονται απορρίψεις και ανακτήσεις ενισχύσεων και διοικητικές κυρώσεις σε σχέση με τα μέτρα στήριξης της αγροτικής ανάπτυξης με βάση τις αρχές της αποτρεπτικότητας και της αναλογικότητας. Οι απορρίψεις και οι ανακτήσεις στήριξης πρέπει να κλιμακώνονται ανάλογα με τη σοβαρότητα, την έκταση, τη διάρκεια και τη συχνότητα της διαπιστούμενης μη συμμόρφωσης. Οι απορρίψεις και οι ανακτήσεις στήριξης και οι διοικητικές κυρώσεις πρέπει, όσον αφορά τα κριτήρια επιλεξιμότητας, τις δεσμεύσεις και τις λοιπές υποχρεώσεις, να λαμβάνουν υπόψη τις ιδιαιτερότητες των διαφόρων μέτρων στήριξης. Σε περιπτώσεις σοβαρής μη συμμόρφωσης ή στις περιπτώσεις που ο δικαιούχος προσκομίζει ψευδή στοιχεία προκειμένου να εισπράξει τη στήριξη, πρέπει να απορρίπτεται η αίτηση στήριξης και να επιβάλλεται διοικητική κύρωση. Οι διοικητικές κυρώσεις πρέπει να φθάνουν μέχρι τον πλήρη αποκλεισμό από ένα ή περισσότερα μέτρα στήριξης ή είδη δράσεων για καθορισμένη περίοδο.»
8.
Το άρθρο 2, παράγραφος 1, του κατ’ εξουσιοδότηση κανονισμού 640/2014 προβλέπει, μεταξύ άλλων, τους ακόλουθους ορισμούς:
«[…]
2.
ως “μη συμμόρφωση” νοείται:
α)
όσον αφορά τα κριτήρια επιλεξιμότητας, τις δεσμεύσεις ή τις λοιπές υποχρεώσεις που συνδέονται με τους όρους χορήγησης της ενίσχυσης ή στήριξης που αναφέρονται στο άρθρο 67 παράγραφος 2 του κανονισμού (ΕΕ) αριθ. 1306/2013, οποιαδήποτε περίπτωση μη εκπλήρωσης των εν λόγω κριτηρίων επιλεξιμότητας, δεσμεύσεων ή λοιπών υποχρεώσεων· […]
[…]
13.
ως “καθεστώς ενισχύσεων για ζώα” νοείται ένα προαιρετικό μέτρο συνδεδεμένης στήριξης που προβλέπεται στο κεφάλαιο 1 του τίτλου IV του κανονισμού (ΕΕ) αριθ. 1307/2013 σε περίπτωση που η ετήσια ενίσχυση που πρέπει να χορηγηθεί εντός καθορισμένων ποσοτικών ορίων βασίζεται σε σταθερό αριθμό ζώων·
[…]
15.
ως “αίτηση ενίσχυσης για ζώα” νοούνται οι αιτήσεις για τη χορήγηση ενισχύσεων σε περίπτωση που η ετήσια ενίσχυση που πρέπει να χορηγείται εντός καθορισμένων ποσοτικών ορίων βασίζεται σε σταθερό αριθμό ζώων στο πλαίσιο της προαιρετικής συνδεδεμένης στήριξης που προβλέπεται στο κεφάλαιο 1 του τίτλου IV του κανονισμού (ΕΕ) αριθ. 1307/2013·
16.
ως “δηλωθέντα ζώα” νοούνται τα ζώα που αποτελούν αντικείμενο αίτησης ενίσχυσης για ζώα στο πλαίσιο του καθεστώτος ενίσχυσης για ζώα ή αποτελούν αντικείμενο αίτησης ενίσχυσης στο πλαίσιο μέτρου στήριξης που αφορά ζώα·
[…]
18.
ως “προσδιορισθέν ζώο” νοείται:
α)
όσον αφορά καθεστώς ενισχύσεων για ζώα, το ζώο για το οποίο πληρούνται όλοι οι όροι που περιλαμβάνονται στους κανόνες για τη χορήγηση της ενίσχυσης· ή
β)
όσον αφορά μέτρο στήριξης που αφορά ζώα, ένα ζώο που προσδιορίζεται μέσω διοικητικών ή επιτόπιων ελέγχων· […]».
9.
Το άρθρο 30, παράγραφοι 1 έως 3, του κατ’ εξουσιοδότηση κανονισμού 640/2014, το οποίο φέρει τον τίτλο «Βάση υπολογισμού», ορίζει τα εξής:
«1.   Σε καμία περίπτωση δεν χορηγείται ενίσχυση ή στήριξη για αριθμό ζώων μεγαλύτερο από τον αναγραφόμενο στην αίτηση ενίσχυσης ή στην αίτηση πληρωμής.
2.   Τα ζώα που είναι παρόντα στην εκμετάλλευση θεωρούνται προσδιορισθέντα μόνον εάν η ταυτότητά τους προσδιορίζεται στην αίτηση ενίσχυσης ή στην αίτηση πληρωμής. Τα προσδιορισθέντα ζώα μπορούν να αντικατασταθούν χωρίς απώλεια του δικαιώματος χορήγησης της ενίσχυσης ή στήριξης, εφόσον ο δικαιούχος δεν έχει ήδη ενημερωθεί από την αρμόδια αρχή για μη συμμόρφωση που έχει διαπιστωθεί σε σχέση με την αίτηση ενίσχυσης ή την αίτηση πληρωμής ούτε έχει ενημερωθεί από αυτήν για την πρόθεσή της να διενεργήσει επιτόπιο έλεγχο. Όταν ένα κράτος μέλος δεν κάνει χρήση της δυνατότητας να έχει ένα σύστημα χωρίς υποβολή αιτήσεων, σύμφωνα με τους κανόνες που προβλέπονται από την Επιτροπή βάσει του άρθρου 78 στοιχείο β) του κανονισμού (ΕΕ) αριθ. 1306/2013, μεριμνά με κάθε τρόπο ώστε να μην υπάρχει καμία αμφιβολία σχετικά με τα ζώα που καλύπτονται από τις αιτήσεις ενίσχυσης ή αιτήσεις πληρωμής των δικαιούχων.
3.   Με την επιφύλαξη του άρθρου 31, εάν ο αριθμός ζώων που δηλώνεται σε αίτηση ενίσχυσης ή σε αίτηση πληρωμής υπερβαίνει εκείνον που προσδιορίζεται κατόπιν διοικητικών ή επιτόπιων ελέγχων, η ενίσχυση υπολογίζεται με βάση τα προσδιορισθέντα ζώα.»
10.
Το άρθρο 31, παράγραφος 1, του κατ’ εξουσιοδότηση κανονισμού 640/2014, το οποίο φέρει τον τίτλο «Διοικητικές κυρώσεις σχετικά με ζώα τα οποία έχουν δηλωθεί στο πλαίσιο των καθεστώτων ενισχύσεων για ζώα ή των μέτρων στήριξης που αφορούν ζώα», έχει ως εξής:
«Εάν, σε σχέση με αίτηση ενίσχυσης στο πλαίσιο καθεστώτος ενισχύσεων για ζώα ή σε σχέση με αίτηση πληρωμής στο πλαίσιο μέτρου ενίσχυσης που αφορά ζώα ή σε σχέση με άλλον τύπο ενέργειας στο πλαίσιο του εν λόγω μέτρου στήριξης, διαπιστωθεί διαφορά μεταξύ του δηλωθέντος αριθμού ζώων και του προσδιορισθέντος, σύμφωνα με το άρθρο 30 παράγραφος 3, το συνολικό ποσό της ενίσχυσης ή της στήριξης το οποίο δικαιούται ο δικαιούχος στο πλαίσιο του εν λόγω καθεστώτος ενίσχυσης ή μέτρου στήριξης ή τύπου ενέργειας δυνάμει αυτού του μέτρου στήριξης για το συγκεκριμένο έτος υποβολής αίτησης μειώνεται κατά το ποσοστό που καθορίζεται σύμφωνα με την παράγραφο 3 του παρόντος άρθρου, εφόσον η μη συμμόρφωση δεν αφορά περισσότερα από τρία ζώα.»
5. Ο εκτελεστικός κανονισμός (ΕΕ) 809/2014
11.
Το άρθρο 15 του εκτελεστικού κανονισμού (ΕΕ) 809/2014 (
7
), το οποίο φέρει τον τίτλο «Τροποποιήσεις της ενιαίας αίτησης ή της αίτησης πληρωμής», ορίζει, μεταξύ άλλων, τα εξής:
«1.   Μετά την παρέλευση της καταληκτικής ημερομηνίας για την υποβολή της ενιαίας αίτησης ή της αίτησης πληρωμής, μπορούν να προστεθούν ή να προσαρμοστούν στην ενιαία αίτηση ή στην αίτηση πληρωμής μεμονωμένα αγροτεμάχια ή μεμονωμένα δικαιώματα ενίσχυσης, υπό τον όρο ότι τηρούνται οι απαιτήσεις που προβλέπονται στα συγκεκριμένα καθεστώτα άμεσων ενισχύσεων ή μέτρα αγροτικής ανάπτυξης.
[…]
3.   Εάν η αρμόδια αρχή έχει ήδη ενημερώσει τον δικαιούχο για περιπτώσεις μη συμμόρφωσης στην ενιαία αίτηση ή στην αίτηση πληρωμής ή εάν έχει ειδοποιήσει τον δικαιούχο για την πρόθεσή της να διενεργήσει επιτόπιο έλεγχο ή εάν ο επιτόπιος έλεγχος αποκαλύψει τυχόν περιπτώσεις μη συμμόρφωσης, δεν επιτρέπονται τροποποιήσεις σύμφωνα με την παράγραφο 1 για τα αγροτεμάχια που αφορούν οι περιπτώσεις μη συμμόρφωσης.
[…]»
12.
Το άρθρο 21, παράγραφος 1, του εκτελεστικού κανονισμού 809/2014, το οποίο φέρει τον τίτλο «Απαιτήσεις σχετικά με τις αιτήσεις ενίσχυσης για ζώα και τις αιτήσεις πληρωμής στο πλαίσιο μέτρων στήριξης που αφορούν ζώα», ορίζει, μεταξύ άλλων, τα εξής:
«Κάθε αίτηση ενίσχυσης για ζώα, όπως ορίζεται στο άρθρο 2 παράγραφος 1 δεύτερο εδάφιο σημείο 15 του κατ’ εξουσιοδότηση κανονισμού (ΕΕ) αριθ. 640/2014, […] περιέχει όλες τις αναγκαίες πληροφορίες για τη διαπίστωση της επιλεξιμότητας για την ενίσχυση ή/και τη στήριξη, και ειδικότερα:
[…]
γ)
τον αριθμό των ζώων κάθε είδους για τα οποία υποβάλλεται αίτηση ενίσχυσης για ζώα ή αίτηση πληρωμής και, για τα βοοειδή, τον κωδικό αναγνώρισης των ζώων·
[…]».
Β.
Το εθνικό δίκαιο
13.
Το άρθρο 4 της A termeléshez kötött közvetlen támogatások igénybevételének szabályairól szóló 9/2015. (III. 13.) FM rendelet (απόφασης 9, της 13ης Μαρτίου 2015, του Υπουργού Γεωργίας σχετικά με τους λεπτομερείς κανόνες που διέπουν τις άμεσες συνδεδεμένες με την παραγωγή ενισχύσεις, στο εξής: υπουργική απόφαση 9) ορίζει, μεταξύ άλλων, τα εξής:
«(2)   Το Δημόσιο αποφασίζει σχετικά με τη χορήγηση των ενισχύσεων αφού προηγουμένως διενεργήσει τους ελέγχους που προβλέπονται […] στον κατ’ εξουσιοδότηση κανονισμό (ΕΕ) 640/2014 της Επιτροπής […] και λαμβάνοντας υπόψη τους εκεί προβλεπόμενους κανόνες σχετικά με τις μειώσεις και τις λοιπές κυρώσεις.
[…]»
14.
Κατά το άρθρο 7, παράγραφος 3, της υπουργικής απόφασης 9, «[ο] ελάχιστος αριθμός επιλέξιμων ζώων […] είναι ένα ζώο».
15.
Το άρθρο 11, παράγραφος 1, στοιχείο e, της υπουργικής απόφασης 9 έχει ως εξής:
«Ο γεωργός δικαιούται να λάβει στήριξη σχετιζόμενη με την εκτροφή θηλαζουσών αγελάδων […] εφόσον το δηλωθέν για τους σκοπούς της χορήγησης της ενίσχυσης ζωικό κεφάλαιό του αποτελείται από μόσχους προοριζόμενους για την παραγωγή κρέατος σε ποσοστό μεγαλύτερο του 50 % και από το ζωικό κεφάλαιό του τουλάχιστον το 30 % των ζώων για τα οποία ζητήθηκε η ενίσχυση γέννησαν κατά τη διάρκεια του οικείου έτους, και εφόσον ο γεωργός διατηρεί τους μόσχους που γεννήθηκαν, στην εγκατάστασή του, από ζώα για τα οποία ζητήθηκε η ενίσχυση στο ίδιο κοπάδι με τις μητέρες τους επί έναν τουλάχιστον μήνα από την ημερομηνία γεννήσεώς τους […].»
III. Τα πραγματικά περιστατικά της διαφοράς της κύριας δίκης, τα προδικαστικά ερωτήματα και η διαδικασία ενώπιον του Δικαστηρίου
16.
Στις 9 Μαΐου 2019 ο προσφεύγων υπέβαλε στην αρμόδια για τη χορήγηση γεωργικών ενισχύσεων πρωτοβάθμια αρχή αίτηση καταβολής συνδεδεμένης στήριξης ανά θηλάζουσα αγελάδα (πριμοδότηση για τις θηλάζουσες αγελάδες) για ένδεκα ζώα.
17.
Στις 25 Ιουνίου 2020 η εν λόγω αρχή απέρριψε την αίτηση καταβολής της ενίσχυσης, με την αιτιολογία ότι μόνον τρία από τα ένδεκα ζώα είχαν γεννήσει κατά την υπό εξέταση περίοδο, γεγονός που ισοδυναμούσε με ποσοστό γεννήσεων 27 % το οποίο δεν επαρκούσε για την πλήρωση της απαίτησης του άρθρου 11, παράγραφος 1, στοιχείο e, της υπουργικής απόφασης 9. Ως εκ τούτου, κανένα από τα ζώα τα οποία αφορούσε η αίτηση δεν μπορούσε να θεωρηθεί επιλέξιμο και το άρθρο 31 του κατ’ εξουσιοδότηση κανονισμού 640/2014 δεν είχε εφαρμογή.
18.
Κατόπιν διοικητικής προσφυγής που άσκησε ο προσφεύγων, ο Agrárminiszter (Υπουργός Γεωργίας) επικύρωσε την απόφαση της πρωτοβάθμιας αρχής και έκρινε ότι, δεδομένου ότι δεν είχε επιτευχθεί το ποσοστό γεννήσεων του 30 % μεταξύ των ζώων τα οποία αφορούσε η αίτηση για τη χορήγηση ενίσχυσης, ο αριθμός των επιλέξιμων ζώων ήταν μηδενικός, δυνάμει του άρθρου 7, παράγραφος 3, της υπουργικής απόφασης.
19.
Ο προσφεύγων άσκησε ένδικη προσφυγή κατά της απόφασης της δευτεροβάθμιας αρχής ενώπιον του αιτούντος δικαστηρίου. Προς στήριξη της προσφυγής του, προβάλλει ότι ο Agrárminiszter (Υπουργός Γεωργίας) ενήργησε κατά παράβαση των άρθρων 30 και 31 του κατ’ εξουσιοδότηση κανονισμού 640/2014, καθόσον δεν εφάρμοσε τις έννομες συνέπειες των εν λόγω άρθρων, ούτε επέβαλε τις υπ’ αυτών προβλεπόμενες κυρώσεις και μειώσεις της ενίσχυσης. Επιπλέον, δεν καθόρισε τον αριθμό των προσδιορισθέντων ζώων κατά την έννοια του άρθρου 2, παράγραφος 1, δεύτερο εδάφιο, σημείο 18, ούτε τον αριθμό των ζώων ως προς τα οποία διαπιστώθηκε μη συμμόρφωση, αλλά αντιθέτως έλαβε υπόψη αποκλειστικώς τον αριθμό των δηλωθέντων ζώων κατά την έννοια του άρθρου 2, παράγραφος 1, δεύτερο εδάφιο, σημείο 16, του κατ’ εξουσιοδότηση κανονισμού 640/2014. Ωστόσο, το άρθρο 30, παράγραφος 3, του εν λόγω κανονισμού ορίζει ότι η ενίσχυση υπολογίζεται με βάση τα προσδιορισθέντα ζώα. Τέλος, ο προσφεύγων ισχυρίζεται ότι δέκα από τις ένδεκα θηλάζουσες αγελάδες που αποτέλεσαν το αντικείμενο της αίτησης ενίσχυσης πληρούν τα κριτήρια επιλεξιμότητας, ιδίως το ποσοστό γεννήσεων του 30 %, οπότε είναι δυνατή μόνον η αναλογική μείωση της ενίσχυσης και όχι η απόρριψή της στο σύνολό της.
20.
Το αιτούν δικαστήριο διατηρεί αμφιβολίες ως προς το κατά πόσον η άρνηση χορήγησης της συνδεδεμένης στήριξης στο σύνολό της συνάδει ιδίως με τα άρθρα 30 και 31 του κατ’ εξουσιοδότηση κανονισμού 640/2014, και, ως εκ τούτου, υποβάλλει τα ακόλουθα προδικαστικά ερωτήματα:
«1.
Συνάδει με το άρθρο 30, παράγραφος 3, του κατ’ εξουσιοδότηση κανονισμού (ΕΕ) 640/2014, λαμβανομένων επίσης υπόψη των αιτιολογικών σκέψεων 28 και 31, καθώς και του άρθρου 2, παράγραφος 1, σημεία 16 και 18, και του άρθρου 31, παράγραφοι 1 έως 3, του εν λόγω κανονισμού, η πρακτική κράτους μέλους που συνίσταται στο ότι, σε περίπτωση κατά την οποία, βάσει του κριτηρίου επιλεξιμότητας που έχει θεσπίσει το εν λόγω κράτος μέλος για τη λήψη της οικείας ενισχύσεως, το επιτευχθέν ποσοστό γεννήσεων για τα δηλωθέντα ζώα είναι, λαμβανομένου υπόψη του αριθμού τους, χαμηλότερο από το απαιτούμενο, η αίτηση για την καταβολή της συνδεδεμένης στήριξης για τις θηλάζουσες αγελάδες απορρίπτεται υποχρεωτικώς στο σύνολό της, ακόμη και όταν το απαιτούμενο ποσοστό γεννήσεων επιτυγχάνεται όσον αφορά ομάδα η οποία μετρά αριθμό μελών μικρότερο από τον αριθμό των δηλωθέντων ζώων, δεδομένου ότι χαμηλότερο ποσοστό γεννήσεων από εκείνο που επιτάσσει η εθνική νομοθεσία συνεπάγεται την άρση της επιλεξιμότητας όλων των δηλωθέντων ζώων;
2.
Σε περίπτωση αρνητικής απαντήσεως στο προηγούμενο ερώτημα, πρέπει ο αριθμός των επιλέξιμων ζώων, κατά την έννοια του άρθρου 2, παράγραφος 1, σημείο 18, και του άρθρου 30, παράγραφος 3, του ως άνω κανονισμού να καθοριστεί στην υπό κρίση υπόθεση λαμβανομένων υπόψη των απαιτήσεων περί κλιμακώσεως και αναλογικότητας που προβλέπονται στις αιτιολογικές σκέψεις 28 και 31 του ως άνω κανονισμού και των διατάξεων του δικαίου της Ένωσης που μνημονεύονται στο πρώτο προδικαστικό ερώτημα, όταν το επιτευχθέν ποσοστό γεννήσεων είναι χαμηλότερο από εκείνο που επιτάσσει η εθνική νομοθεσία:
α)
λαμβανομένων υπόψη ως επιλέξιμων ζώων αποκλειστικά όσων έχουν γεννήσει ή
β)
λαμβανομένων υπόψη ως επιλέξιμων ζώων όσων, μεταξύ των δηλωθέντων ζώων, συναποτελούν την ομάδα ως προς την οποία επιτεύχθηκε το προβλεπόμενο από την εθνική νομοθεσία ποσοστό γεννήσεων;
3.
Έχει το άρθρο 31, παράγραφος 3, του κατ’ εξουσιοδότηση κανονισμού 640/2014, λαμβανομένων υπόψη του άρθρου 30, παράγραφος 3, και του άρθρου 31, παράγραφοι 1 και 2, του εν λόγω κανονισμού, καθώς και της απαιτήσεως περί αναλογικότητας που διατυπώνεται στην αιτιολογική του σκέψη 31, την έννοια ότι, για τον καθορισμό της βάσεως επιβολής της κυρώσεως, πρέπει να καθορίζεται ο λόγος των ζώων ως προς τα οποία διαπιστώνεται μη συμμόρφωση με τις τεθείσες προϋποθέσεις προς τα ζώα ως προς τα οποία διαπιστώνεται συμμόρφωση ή ο λόγος των δηλωθέντων ζώων προς εκείνα ως προς τα οποία διαπιστώνεται συμμόρφωση, περαιτέρω δε πρέπει το πηλίκο που προκύπτει κατά τα ανωτέρω να πολλαπλασιάζεται επί 100, για τον υπολογισμό του ποσοστού επί τοις εκατό;»
21.
Στο πλαίσιο της διαδικασίας ενώπιον του Δικαστηρίου, εκτός από τον προσφεύγοντα, γραπτές παρατηρήσεις επί των ερωτημάτων αυτών υπέβαλαν η Ουγγρική Κυβέρνηση και η Ευρωπαϊκή Επιτροπή. Το Δικαστήριο αποφάσισε να μη διεξαχθεί επ’ ακροατηρίου συζήτηση, σύμφωνα με το άρθρο 76, παράγραφος 2, του Κανονισμού Διαδικασίας.
IV. Νομική εκτίμηση
Α.
Αντικείμενο του πρώτου προδικαστικού ερωτήματος
22.
Το πρώτο προδικαστικό ερώτημα αφορά την ερμηνεία των διατάξεων του δικαίου της Ένωσης σχετικά με την προαιρετική συνδεδεμένη στήριξη βάσει αιτήσεων ενίσχυσης στο πλαίσιο καθεστώτων ενίσχυσης για ζώα (
8
), για την εφαρμογή των οποίων εκδόθηκε η υπουργική απόφαση 9. Προς τούτο, πρέπει να ληφθούν υπόψη, ιδίως, οι διατάξεις του κανονισμού 1307/2013 και των κατ’ εξουσιοδότηση κανονισμών 639/2014 και 640/2014 που αποσκοπούν στην εφαρμογή του, καθώς και του εκτελεστικού κανονισμού 809/2014.
23.
Σύμφωνα με το άρθρο 11, παράγραφος 1, στοιχείο e, της υπουργικής απόφασης 9, το δικαίωμα για τη λήψη συνδεδεμένης στήριξης για τις θηλάζουσες αγελάδες προϋποθέτει, μεταξύ άλλων, ότι τουλάχιστον το 30 % των ζώων της δηλωθείσας για τους σκοπούς της ενίσχυσης αγέλης τα οποία αφορά η αίτηση για τη χορήγηση ενίσχυσης γέννησαν κατά το έτος υποβολής της αίτησης. Κατά την Ουγγρική Κυβέρνηση, το ποσοστό γεννήσεων του 30 % λειτουργεί ως κίνητρο για τους γεωργούς προκειμένου να διατηρήσουν ή και να αυξήσουν μακροπρόθεσμα τις αγέλες τους.
24.
Κατ’ εφαρμογήν της εν λόγω διάταξης, ο Agrárminiszter (Υπουργός Γεωργίας) απέρριψε την αίτηση ενίσχυσης του προσφεύγοντος στο σύνολό της, καθόσον οι ένδεκα θηλάζουσες αγελάδες που αναφέρονταν στην αίτηση είχαν επιτύχει ποσοστό γεννήσεων μόλις 27 % κατά το έτος υποβολής της αίτησης. Ο προσφεύγων δεν αντιλέγει επ’ αυτού, αλλά επιδιώκει με την προσφυγή του να του χορηγηθεί η ενίσχυση για την οποία υποβλήθηκε αίτηση για δέκα μόνο θηλάζουσες αγελάδες, που πληρούσαν το απαιτούμενο ποσοστό γεννήσεων του 30 %. Ο προσφεύγων και η Ουγγρική Κυβέρνηση υποστηρίζουν ότι το εν λόγω ποσοστό αποτελεί μόνον τη βάση υπολογισμού του ποσού της ενίσχυσης, οπότε η ενίσχυση μπορεί να μειωθεί μόνον αναλογικά.
25.
Κατ’ αρχάς, θα εξετάσω κατά πόσον τα κράτη μέλη δύνανται να θεσπίσουν ένα τέτοιο καθεστώς ενισχύσεων. Επιπλέον, πρέπει να διευκρινισθεί αν μια αίτηση συνδεδεμένης στήριξης και ο αριθμός των ζώων που αναφέρεται σε αυτήν μπορούν –όπως υποστηρίζει ο προσφεύγων– να τροποποιηθούν ακόμη και εκ των υστέρων (υπό Β).
26.
Τέλος, θα εξετάσω, επίσης, αν οι διατάξεις του δικαίου της Ένωσης σχετικά με τον υπολογισμό της συνδεδεμένης στήριξης και την επιβολή διοικητικών κυρώσεων επιτρέπουν εν προκειμένω απλώς τη μείωση της ενίσχυσης –αντί της απόρριψής της– (υπό Γ).
Β.
Περιθώριο εκτιμήσεως των κρατών μελών για τον καθορισμό των όρων για τη χορήγηση συνδεδεμένων ενισχύσεων
27.
Το άρθρο 52, παράγραφος 9, του κανονισμού 1307/2013 αναθέτει στην Επιτροπή την αρμοδιότητα να εκδίδει κατ’ εξουσιοδότηση πράξεις σύμφωνα με το άρθρο 70 του εν λόγω κανονισμού, μεταξύ άλλων, σχετικά με τους όρους για τη χορήγηση της συνδεδεμένης στήριξης. Υπό τον τίτλο «Όροι χορήγησης της στήριξης», το άρθρο 53, παράγραφος 1, του κατ’ εξουσιοδότηση κανονισμού 639/2014 προβλέπει, αντίστοιχα, ότι τα κράτη μέλη καθορίζουν τα κριτήρια επιλεξιμότητας για τα μέτρα συνδεδεμένης στήριξης, σύμφωνα με το πλαίσιο που ορίζεται στον κανονισμό 1307/2013 και τους όρους που αναφέρονται στον εν λόγω κατ’ εξουσιοδότηση κανονισμό.
28.
Κατά τη γνώμη μου, θεσπίζοντας το καθεστώς ενισχύσεων του άρθρου 11, παράγραφος 1, στοιχείο e, της υπουργικής απόφασης 9, η Ουγγαρία έκανε χρήση του περιθωρίου εκτιμήσεως που της έχει αναγνωρισθεί σύμφωνα με τις εφαρμοστέες διατάξεις του δικαίου της Ένωσης. Συγκεκριμένα, τα προβλεπόμενα σε αυτό κριτήρια για τη χορήγηση της συνδεδεμένης στήριξης αποτελούν «προϋποθέσεις επιλεξιμότητας» κατά την έννοια του παραρτήματος I, παράγραφος 3, στοιχείο ζʹ, του κατ’ εξουσιοδότηση κανονισμού 639/2014 (
9
), οι οποίες κοινοποιήθηκαν στην Επιτροπή σύμφωνα με τα οριζόμενα στο άρθρο 67, παράγραφος 1, του εν λόγω κανονισμού (
10
).
29.
Επομένως, το άρθρο 11, παράγραφος 1, στοιχείο e, της υπουργικής απόφασης 9 ρυθμίζει, όπως ισχυρίζεται και η Επιτροπή, τους όρους για τη λήψη της προβλεπόμενης σε αυτό συνδεδεμένης στήριξης. Σύμφωνα με αυτούς, οι αναφερόμενες στην αίτηση θηλάζουσες αγελάδες, ήτοι ο αριθμός των δηλωθέντων ζώων κατά την έννοια του άρθρου 2, παράγραφος 1, δεύτερο εδάφιο, σημείο 16, του κατ’ εξουσιοδότηση κανονισμού 640/2014 (
11
), πρέπει κατά το έτος υποβολής της αίτησης να επιτύχουν ποσοστό γεννήσεων 30 %. Ως εκ τούτου, πρόκειται για όρο για τη χορήγηση που συνδέεται αυστηρά με τον αριθμό των ζώων που δηλώθηκαν στην αίτηση.
30.
Η ερμηνεία αυτή επιβεβαιώνεται τόσο από τη διατύπωση του άρθρου 52, παράγραφος 6, του κανονισμού 1307/2013, σύμφωνα με το οποίο η ετήσια ενίσχυση για τη συνδεδεμένη στήριξη βασίζεται, μεταξύ άλλων, σε καθορισμένο αριθμό ζώων, όσο και από τους ορισμούς του άρθρου 2, παράγραφος 1, δεύτερο εδάφιο, σημεία 13 και 15, του κατ’ εξουσιοδότηση κανονισμού 640/2014 σχετικά με το «καθεστώς ενισχύσεων για ζώα» και τη στηριζόμενη σε αυτό «αίτηση ενίσχυσης για ζώα» (
12
).
31.
Στο ίδιο πνεύμα, το άρθρο 11, παράγραφος 1, στοιχείο e, της υπουργικής απόφασης 9 στηρίζεται –λαμβανομένων υπόψη των «δηλωθέντ[ων] ζώ[ων]» στην αίτηση ενίσχυσης, κατά την έννοια του άρθρου 2, παράγραφος 1, δεύτερο εδάφιο, σημείο 16, του κατ’ εξουσιοδότηση κανονισμού 640/2014– σε σταθερό αριθμό ζώων. Μόνον υπό το πρίσμα των ανωτέρω πρέπει να καθορισθεί εάν το ποσοστό γεννήσεων του 30 % είχε επιτευχθεί κατά το έτος υποβολής της αίτησης και εάν έπρεπε να χορηγηθεί η ενίσχυση.
32.
Το επιχείρημα ότι το άρθρο 11, παράγραφος 1, στοιχείο e, της υπουργικής απόφασης 9 δεν θέτει όρους για τη χορήγηση της ενίσχυσης, αλλά μόνον τη βάση υπολογισμού της συνδεδεμένης στήριξης σε συνάρτηση με τον αριθμό των «προσδιορισθέν[των] ζώ[ων]» κατά την έννοια του άρθρου 2, παράγραφος 1, δεύτερο εδάφιο, σημείο 18, του κατ’ εξουσιοδότηση κανονισμού 640/2014 πρέπει, επομένως, να απορριφθεί.
33.
Είναι αδιαμφισβήτητο ότι, με βάση τον αριθμό των ζώων για τα οποία είχε υποβάλει αίτηση για τη λήψη συνδεδεμένης στήριξης, ήτοι ένδεκα αγελάδες, ο προσφεύγων δεν πληρούσε τους όρους αυτούς για τη χορήγηση της ενίσχυσης. Συγκεκριμένα, το ποσοστό γεννήσεων που υπολογίσθηκε βάσει του αριθμού αυτού μετά την πάροδο του έτους υποβολής της αίτησης ανερχόταν μόλις σε 27 %.
34.
Εντούτοις, ο προσφεύγων υποστηρίζει ότι πρέπει να του χορηγηθεί ενίσχυση για τουλάχιστον δέκα αγελάδες, διότι αυτές πληρούσαν το ποσοστό γεννήσεων του 30 %. Η επιχειρηματολογία αυτή οδηγεί σε εκ των υστέρων μείωση του αριθμού των ζώων που είχαν δηλωθεί στην αρχική αίτηση ενίσχυσης της 9ης Μαΐου 2019.
35.
Ωστόσο, όπως ορθώς επισημαίνει η Επιτροπή, τέτοια εκ των υστέρων διόρθωση δεν είναι δυνατή εν προκειμένω.
36.
Σύμφωνα με το άρθρο 15, παράγραφος 3, σε συνδυασμό με το άρθρο 21, παράγραφος 1, στοιχείο γʹ, του εκτελεστικού κανονισμού 809/2014, δεν επιτρέπονται τροποποιήσεις της αίτησης πληρωμής για τα αγροτεμάχια που αφορούν οι περιπτώσεις μη συμμόρφωσης, συμπεριλαμβανομένου του αναφερομένου σε αυτήν αριθμού ζώων, εάν η αρμόδια αρχή έχει ήδη ενημερώσει τον δικαιούχο για περιπτώσεις μη συμμόρφωσης στην αίτηση πληρωμής. Σύμφωνα με το άρθρο 2, παράγραφος 1, δεύτερο εδάφιο, σημείο 2, στοιχείο αʹ, του κατ’ εξουσιοδότηση κανονισμού 640/2014, οποιαδήποτε περίπτωση μη εκπλήρωσης των κριτηρίων επιλεξιμότητας νοείται ως μη συμμόρφωση. Η αρμόδια αρχή παρέσχε τέτοια ενημέρωση στις 25 Ιουνίου 2020, ήτοι μετά την πάροδο του έτους υποβολής της αίτησης, όταν απέρριψε την αίτηση ενίσχυσης λόγω της μη πλήρωσης του ποσοστού γεννήσεων του 30 %.
37.
Ως εκ τούτου, οι ανωτέρω διατάξεις του δικαίου της Ένωσης δεν αντίκεινται στη στηριζόμενη στο άρθρο 11, παράγραφος 1, στοιχείο e, της υπουργικής απόφασης 9, απόφαση του Agrárminiszter (Υπουργού Γεωργίας) να απορρίψει στο σύνολό της την ενίσχυση για την οποία είχε υποβληθεί αίτηση.
Γ.
Μη εφαρμογή των άρθρων 30 και 31 του κατ’ εξουσιοδότηση κανονισμού 640/2014
38.
Αντιθέτως προς τους ισχυρισμούς του προσφεύγοντος και της Ουγγρικής Κυβέρνησης, καθώς και παρά τις αμφιβολίες του αιτούντος δικαστηρίου, δεν προκύπτει διαφορετικό συμπέρασμα από τα άρθρα 30 και 31 του κατ’ εξουσιοδότηση κανονισμού 640/2014. Οι διατάξεις αυτές δεν αφορούν τους όρους για τη χορήγηση των συνδεδεμένων στηρίξεων, οπότε δεν μπορούν να περιορίσουν το σχετικό περιθώριο εκτιμήσεως του κράτους μέλους, ούτε εφαρμόζονται σε περίπτωση μη τήρησης ενός όρου για τη χορήγηση ενίσχυσης, όπως ο επίμαχος εν προκειμένω.
1. Άρθρο 30 του κατ’ εξουσιοδότηση κανονισμού 640/2014
39.
Όπως διευκρινίζει ήδη ο τίτλος του («Βάση υπολογισμού»), το άρθρο 30 του κατ’ εξουσιοδότηση κανονισμού 640/2014 δεν ρυθμίζει τους όρους για τη χορήγηση συνδεδεμένης στήριξης, αλλά μόνον τα κριτήρια για τον υπολογισμό της. Σύμφωνα με το άρθρο 30, παράγραφος 1, δεν χορηγείται ενίσχυση για αριθμό ζώων μεγαλύτερο από τον αναγραφόμενο στην αίτηση ενίσχυσης ή στην αίτηση πληρωμής. Σύμφωνα με το άρθρο 30, παράγραφος 2, πρώτη περίοδος, προϋπόθεση είναι τα ζώα που είναι παρόντα στην εκμετάλλευση να θεωρούνται προσδιορισθέντα ή για τον σκοπό αυτό να προσδιορίζεται η ταυτότητά τους στην αίτηση ενίσχυσης. Εάν ο αριθμός ζώων που δηλώνεται στην αίτηση ενίσχυσης υπερβαίνει εκείνον που προσδιορίζεται κατόπιν διοικητικών ή επιτόπιων ελέγχων, η ενίσχυση υπολογίζεται, σύμφωνα με το άρθρο 30, παράγραφος 3, με βάση τα προσδιορισθέντα ζώα (
13
).
40.
Συνεπώς, οι διατάξεις αυτές δεν αφορούν τον όρο επιλεξιμότητας που προβλέπεται στο άρθρο 11, παράγραφος 1, στοιχείο e, της υπουργικής απόφασης 9, σχετικά με τον αριθμό των δηλωθέντων ζώων για το έτος υποβολής της αίτησης και δεν εφαρμόζονται.
41.
Βεβαίως, η διατύπωση του άρθρου 30, παράγραφος 1, του κατ’ εξουσιοδότηση κανονισμού 640/2014 δεν φαίνεται να αποκλείει το ενδεχόμενο η ενίσχυση να χορηγείται για λιγότερα ζώα από αυτά που αναφέρονται στην αίτηση ενίσχυσης ή στην αίτηση πληρωμής.
42.
Ωστόσο, όπως εκτέθηκε στα σημεία 28 έως 36 των παρουσών προτάσεων, η εκ των υστέρων μείωση του αριθμού των ζώων που είχαν δηλωθεί στην αίτηση, εν προκειμένω από ένδεκα σε δέκα θηλάζουσες αγελάδες, δεν θα ήταν συμβατή ούτε με τους όρους χορήγησης του καθεστώτος ενισχύσεων που προβλέπεται στο άρθρο 11, παράγραφος 1, στοιχείο e, της υπουργικής απόφασης 9 ούτε με το άρθρο 15, παράγραφος 3, του εκτελεστικού κανονισμού 809/2014. Επιπλέον, θα ήταν αντίθετη προς τον σκοπό του εν λόγω καθεστώτος ενισχύσεων, τον οποίο επισήμανε η Ουγγρική Κυβέρνηση. Ο όρος σύμφωνα με τον οποίο τουλάχιστον το 30 % των θηλαζουσών αγελάδων που δηλώθηκαν στην αίτηση ενίσχυσης πρέπει να γεννήσουν κατά το έτος υποβολής της αίτησης αποσκοπεί στη παροχή κινήτρου για τους γεωργούς ώστε να διατηρήσουν ή και να αυξήσουν μακροπρόθεσμα τις αγέλες (βλ. σημείο 23 των παρουσών προτάσεων). Όμως, ούτε η εν λόγω παροχή κινήτρου ούτε η διατήρηση της αγέλης θα διασφαλίζονταν εάν ένας γεωργός μπορούσε να μειώσει εκ των υστέρων τον αριθμό των ζώων που είχαν δηλωθεί στην αίτηση ενίσχυσης προκειμένου να επιτευχθεί το προβλεπόμενο ποσοστό γεννήσεων.
2. Άρθρο 31 του κατ’ εξουσιοδότηση κανονισμού 640/2014
43.
Οι διατάξεις σχετικά με τις διοικητικές κυρώσεις που προβλέπονται στο άρθρο 31 του κατ’ εξουσιοδότηση κανονισμού 640/2014 επίσης δεν εφαρμόζονται και, συνεπώς, δεν μπορούν να οδηγήσουν σε ποσοστιαία μείωση του ποσού της ενίσχυσης για την οποία υποβλήθηκε αίτηση.
44.
Βεβαίως, σύμφωνα με το άρθρο 2, παράγραφος 1, δεύτερο εδάφιο, σημείο 2, στοιχείο αʹ, του κατ’ εξουσιοδότηση κανονισμού 640/2014, οποιαδήποτε περίπτωση μη εκπλήρωσης των κριτηρίων επιλεξιμότητας νοείται ως μη συμμόρφωση (σημείο 36 των παρουσών προτάσεων), η οποία μπορεί κατ’ αρχήν να επισύρει διοικητικές κυρώσεις. Απλώς για τον σκοπό αυτόν, οι διατάξεις του άρθρου 31, παράγραφοι 1 έως 3, του εν λόγω κανονισμού αναφέρονται στον αριθμό των προσδιορισθέντων ζώων, καθώς και στις περιπτώσεις μη συμμόρφωσης που αφορούν μεμονωμένα ζώα (
14
). Προϋπόθεση είναι, όμως, ότι υφίσταται κατ’ αρχήν δικαίωμα για τη λήψη ενίσχυσης.
45.
Ωστόσο, το άρθρο 11, παράγραφος 1, στοιχείο e, της υπουργικής απόφασης 9 προϋποθέτει για τον σκοπό αυτόν, όπως ήδη αναφέρθηκε, ότι ο δηλωθείς αριθμός των θηλαζουσών αγελάδων στην αίτηση ενίσχυσης πληροί το ποσοστό γεννήσεων του 30 % κατά το έτος υποβολής της αίτησης. Ο εν λόγω όρος για τη χορήγηση –σύμφωνα με τις προϋποθέσεις που τίθενται στο άρθρο 52, παράγραφος 6, του κανονισμού 1307/2013 σε συνδυασμό με το άρθρο 2, παράγραφος 1, δεύτερο εδάφιο, σημεία 13 και 15, του κατ’ εξουσιοδότηση κανονισμού 640/2014 (σημεία 30 και 31 των παρουσών προτάσεων) –αφορά επομένως τις αγέλες και όχι τα (μεμονωμένα) ζώα.
46.
Συνεπώς, δεν είναι δυνατή η αναλογική μείωση της ενίσχυσης σύμφωνα με τις διατάξεις του άρθρου 31 του κατ’ εξουσιοδότηση κανονισμού 640/2014. Δεδομένου ότι, εν προκειμένω, υφίσταται περίπτωση μη τήρησης όρου για τη χορήγηση, η αρχή της αναλογικότητας, η οποία συγκεκριμενοποιείται με τις διατάξεις αυτές (
15
), δεν υπαγορεύει διαφορετικό συμπέρασμα. Πράγματι, μια ενίσχυση δεν μπορεί να χορηγηθεί, έστω και εν μέρει, εάν δεν συντρέχουν οι προβλεπόμενες προς τούτο προϋποθέσεις.
Δ.
Ενδιάμεσο συμπέρασμα
47.
Από τα προεκτεθέντα προκύπτει ότι οι διατάξεις του άρθρου 30, παράγραφος 3, και του άρθρου 31, παράγραφοι 1 έως 3, του κατ’ εξουσιοδότηση κανονισμού 640/2014 δεν αντίκεινται στην επίμαχη πρακτική έκδοσης αποφάσεων.
48.
Ως εκ τούτου, στο πρώτο προδικαστικό ερώτημα πρέπει να δοθεί καταφατική απάντηση.
49.
Επομένως, παρέλκει επίσης η απάντηση στο δεύτερο και στο τρίτο προδικαστικό ερώτημα, αναφορικά με τη μέθοδο υπολογισμού της ποσοστιαίας μείωσης σύμφωνα με το άρθρο 30, παράγραφος 3, και το άρθρο 31, παράγραφοι 1 έως 3, του κατ’ εξουσιοδότηση κανονισμού 640/2014.
V. Πρόταση
50.
Προτείνω στο Δικαστήριο να απαντήσει στο πρώτο προδικαστικό ερώτημα ως εξής:
Η εν όλω απόρριψη αίτησης για την καταβολή συνδεδεμένης με την παραγωγή στήριξης για τις θηλάζουσες αγελάδες με την αιτιολογία ότι δεν επιτεύχθηκε το προβλεπόμενο από την εθνική ρύθμιση ποσοστό γεννήσεων αναφορικά με τον αριθμό των ζώων που δηλώθηκαν στην αίτηση ενίσχυσης συνάδει με το άρθρο 30, παράγραφος 3, και το άρθρο 31, παράγραφοι 1 έως 3, του κατ’ εξουσιοδότηση κανονισμού 640/2014, ακόμη και σε περίπτωση επίτευξης του εν λόγω ποσοστού γεννήσεων όσον αφορά ομάδα ζώων η οποία μετρά αριθμό μελών μικρότερο από τον αριθμό των δηλωθέντων ζώων.
(
1
)	Γλώσσα του πρωτοτύπου: η γερμανική.
(
2
)	Σύμφωνα με τις επεξηγήσεις της Επιτροπής (https://agriculture.ec.europa.eu/common-agricultural-policy/income-support/additional-optional-schemes/voluntary-coupled-support_de), στο πλαίσιο της κοινής γεωργικής πολιτικής (ΚΓΠ), η σύνδεση μεταξύ της είσπραξης των ενισχύσεων εισοδηματικής στήριξης των γεωργών και της παραγωγής συγκεκριμένων προϊόντων έχει σταδιακά καταργηθεί («αποσυνδεθεί»). Με τον τρόπο αυτόν αποφεύγεται η υπερπαραγωγή ορισμένων προϊόντων και εξασφαλίζεται ότι οι γεωργοί ανταποκρίνονται στην πραγματική ζήτηση της αγοράς. Ωστόσο, σε συγκεκριμένους γεωργικούς τομείς που αντιμετωπίζουν δυσκολίες ενδέχεται να καθίστανται αναγκαίες στοχευμένες ενισχύσεις. Το καθεστώς «προαιρετικής συνδεδεμένης στήριξης» αποσκοπεί στο να αποτρέψει την επιδείνωση των δυσκολιών αυτών, οι οποίες θα μπορούσαν να οδηγήσουν σε εγκατάλειψη της παραγωγής. Αυτό θα επηρέαζε και άλλα τμήματα της αλυσίδας εφοδιασμού ή αγορές που συνδέονται με αυτά. Ως εκ τούτου, τα κράτη μέλη μπορούν να συνεχίσουν να χορηγούν σε περιορισμένη έκταση (συνδεδεμένες) ενισχύσεις εισοδηματικής στήριξης σε ορισμένους τομείς ή για συγκεκριμένα προϊόντα. Η δυνατότητα όμως αυτή παρέχεται υπό την τήρηση διαφόρων προϋποθέσεων και υπόκειται σε αυστηρά όρια, ώστε να περιορίζεται ο κίνδυνος στρέβλωσης της αγοράς και του ανταγωνισμού.
(
3
)	Κανονισμός του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ 2013, L 347, σ. 549 και διορθωτικό ΕΕ 2016, L 130, σ. 9), όπως τροποποιήθηκε με τον κανονισμό (ΕΕ) 2017/2393 του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2017 (ΕΕ 2017, L 350, σ. 15).
(
4
)	Κανονισμός του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της Κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (ΕΕ 2013, L 347, σ. 608).
(
5
)	Κατ’ εξουσιοδότηση κανονισμός της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1307/2013 και για την τροποποίηση του παραρτήματος X του εν λόγω κανονισμού (ΕΕ 2014, L 181, σ. 1), όπως τροποποιήθηκε με τον κατ’ εξουσιοδότηση κανονισμό (ΕΕ) 2018/1784 της Επιτροπής, της 9ης Ιουλίου 2018 (ΕΕ 2018, L 293, σ. 1).
(
6
)	Κατ’ εξουσιοδότηση κανονισμός της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου και τους όρους απόρριψης ή ανάκτησης πληρωμών καθώς και τις διοικητικές κυρώσεις που εφαρμόζονται στις άμεσες ενισχύσεις, τη στήριξη της αγροτικής ανάπτυξης και την πολλαπλή συμμόρφωση (ΕΕ 2014, L 181, σ. 48), όπως τροποποιήθηκε με τον κατ’ εξουσιοδότηση κανονισμό (ΕΕ) 2016/1393 της Επιτροπής, της 4ης Μαΐου 2016 (ΕΕ 2016, L 225, σ. 41).
(
7
)	Εκτελεστικός κανονισμός της Επιτροπής, της 17ης Ιουλίου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου, τα μέτρα αγροτικής ανάπτυξης και την πολλαπλή συμμόρφωση (ΕΕ 2014, L 227, σ. 69).
(
8
)	Βλ., ιδίως, άρθρο 52, παράγραφος 1, του κανονισμού 1307/2013 σε συνδυασμό με το άρθρο 2, παράγραφος 1, δεύτερο εδάφιο, σημείο 13, του κατ’ εξουσιοδότηση κανονισμού 640/2014.
(
9
)	Ο όρος αυτός αντιστοιχεί σε εκείνον των «κριτηρίων επιλεξιμότητας» στο άρθρο 53, παράγραφος 1, του κατ’ εξουσιοδότηση κανονισμού 639/2014.
(
10
)	Ακόμη και αν αυτό δεν προκύπτει από τη διάταξη περί παραπομπής, πρέπει να εκληφθεί ως δεδομένο ότι οι ουγγρικές αρχές κοινοποίησαν προσηκόντως στην Επιτροπή τις εν λόγω «προϋποθέσεις επιλεξιμότητας», σύμφωνα με το άρθρο 67, παράγραφος 1, του κατ’ εξουσιοδότηση κανονισμού 639/2014. Τούτο επιβεβαιώνεται από την απάντηση της Επιτροπής, σύμφωνα με την οποία είχε μεν δικαίωμα να εξετάσει τη συμβατότητα των κοινοποιηθέντων προϋποθέσεων επιλεξιμότητας με το δίκαιο της Ένωσης, πλην όμως μετά την κοινοποίηση εκ μέρους της Ουγγαρίας δεν είχε λόγο να το πράξει.
(
11
)	Δηλαδή, τα «ζώα που αποτελούν αντικείμενο αίτησης ενίσχυσης για ζώα στο πλαίσιο του καθεστώτος ενίσχυσης για ζώα».
(
12
)	Ως τέτοιο καθεστώς ενισχύσεων νοείται «ένα προαιρετικό μέτρο συνδεδεμένης στήριξης που προβλέπεται στο κεφάλαιο 1 του τίτλου IV του κανονισμού (ΕΕ) αριθ. 1307/2013 σε περίπτωση που η ετήσια ενίσχυση που πρέπει να χορηγηθεί […] βασίζεται σε σταθερό αριθμό ζώων». Ακόμη και η «αίτηση ενίσχυσης για ζώα» ή η «αίτηση για τη χορήγηση ενισχύσεων» που στηρίζονται σε αυτόν προβλέπουν ότι «η ετήσια ενίσχυση που πρέπει να χορηγείται […] βασίζεται σε σταθερό αριθμό ζώων» (η υπογράμμιση δική μου).
(
13
)	Η υπογράμμιση δική μου.
(
14
)	Η αιτιολογική σκέψη 28 του κατ’ εξουσιοδότηση κανονισμού 640/2014 αναφέρεται επίσης σε περιπτώσεις μη συμμόρφωσης που αφορούν μεμονωμένα ζώα, ήτοι μόνον τρία, λιγότερα ή περισσότερα από τρία.
(
15
)	Βλ. πρώτη περίοδος της αιτιολογικής σκέψης 31 του κατ’ εξουσιοδότηση κανονισμού 640/2014.